Diari Oficial de la Generalitat Valenciana


Sumari del DOGV 2729, del 17-04-1996 (1996/837934)

RESOLUCIÓ de 2 d'abril de 1996, del president de l'Institut de la Mitjana i Petita Indústria de la Generalitat Valenciana (Impiva) per la qual es convoquen ajudes dins del marc del pla tecnològic.
----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2729

Data del DOGV
:   17-04-1996

Secció del DOGV
:   ALTRES DISPOSICIONS

Número del document
:   1996/837934


Data del document
:   02-04-1996

Organisme emissor
:   Conselleria d'Indústria i Comerç

Tipus de document
:   Resolució

RESOLUCIó de 2 d'abril de 1996, del president de l'Institut de la Mitjana i Petita Indústria de la Generalitat Valenciana (Impiva) per la qual es convoquen ajudes dins del marc del pla tecnològic.   
La innovació tecnològica és un element clau en la determinació del nivell de competitivitat de qualsevol sistema industrial, i per tant d'una economia. Un teixit industrial que dispose d'un equipament tecnològic modern, ajustat a les necessitats i a les seues característiques específiques serà un teixit industrial competitiu i per tant podrà mantenir i augmentar el seu nivell d'ocupació.  
El Pla Tecnològic de la Comunitat Valenciana busca, d'un costat, millorar el contingut tecnològic dels productes i serveis realitzats per les nostres pimes i, d'un altre, aconseguir una millor articulació del sistema de ciència, tecnologia i indústria, promovent la col·laboració entre universitats, centres d'investigació i empreses.  
Per això, es donaran suport a aquells projectes d'inversió que perseguisquen un major desenvolupament tecnològic de la nostra indústria, la diversificació del nostre teixit productiu, la transferència de tecnologia i la col·laboració entre les empreses i els centres d'investigació per al disseny i execució de projectes d'I+D.  
En atenció de tot això, resolc:  
Article 1. Objectiu i àmbit  
L'objectiu d'aquesta resolució es convocar i regular, de conformitat amb l'Ordre de 13 de gener de 1995, de la Conselleria d'Indústria, Comerç i Turisme, la concessió d'ajudes en matèria de foment de la I+D, la innovació i la diversificació industrial.  
Article 2. Plans d'actuació i accions susceptibles de suport  
1. Les ajudes es concediran en el marc del Pla Tecnològic, els programes del qual són els que a continuació s'indiquen:  
- Programa de promoció de projectes d'innovació tecnològica.  
- Programa de foment de la col·laboració entre centres d'investigació i empreses.  
- Programa d'accions complementàries del Pla Tecnològic.  
2. Les bases dels programes citats es troben en l'Annex I d'aquesta resolució.  
3. Les ajudes previstes en aquesta resolució es materialitzaran mitjançant subvencions.  
Article 3. Beneficiaris de les ajudes  
Depenent del que estableixen els distints programes detallats en l'annex I, podran acollir-se a aquestes ajudes els projectes presentats per empreses, universitats, associacions d'investigació i entitats i institucions sense fi de lucre, que desenvolupen alguna activitat de les previstes en l'annex III d'aquesta resolució. Excepcionalment, podran considerar-se altres activitats o serveis relacionats amb la indústria no inclosos en aquest.  
A efectes d'aquesta resolució, es considerarà petita i mitjana empresa, la unitat econòmica amb personalitat física o jurídica que reunisca els següents requisits:  
- Que no tinga més de 250 treballadors.  
- Que tinga un volum de negocis anual no superior a 70.476.974 d'ecus, o bé un balanç general no superior a 03.888.100 d'ecus.  
- En la que una o diverses empreses que no complesquen els anteriors requisits, no tinguen una participació superior al 25%, llevat que siguen empreses públiques, empreses de capital risc o inversors institucionals que no exercisquen control.  
També, quan siga necessari per a l'aplicació dels programes distingir entre petites empreses i mitjanes empreses, s'entendrà per petita empresa aquella unitat econòmica que reunisca els següents requisits:  
- Que no tinga més de 50 treballadors.  
- Que tinga un volum de negocis anual no superior a 5.000.000 d'ecus o un balanç general no superior a 2.000.000 d'ecus.  
- En la que una o diverses empreses que no complesquen els anteriors requisits, no tinguen una participació superior al 25%, llevat que siguen empreses públiques, empreses de capital risc o inversors institucionals que no exercisquen control.  
Article 4. Presentació de sol·licituds i termini  
1. Les sol·licituds, adjuntades amb la documentació expressada en l'annex II.A, hauran de formalitzar-se segons els models que es proporcionaran en el Impiva (plaça de l'Ajuntament, 6, València), als serveis territorials d'Indústria i Energia d'Alacant (carrer Churruca, 29), i Castelló (carrer de Cavallers, 8), i a les delegacions de l'Impiva a Alacant (avinguda Miriam Blasco, cantó carrer Olimp, Platja de Sant Joan) i Castelló (avinguda del Mar, s/n). Una vegada emplenades, les sol·licituds es presentaran en qualsevol d'aquestes adreces, o en les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.  
2. Les sol·licituds hauran de presentar-se amb anterioritat a la realització del projecte, excepte aquells que promoguen entitats amb les quals l'Impiva subscriga convenis de col·laboració.  
3. El termini de presentació de sol·licituds començarà l'endemà de la publicació d'aquesta disposició en el Diari Oficial de la Generalitat Valenciana, amb les excepcions establides en les disposicions transitòries d'aquesta resolució. Aquesta convocatòria finalitzarà el 15 de maig de 1996.  
4. Els projectes podran tenir una duració superior a l'exercici pressupostari, sempre que així ho requerisquen i ho admeta la corresponent Comissió d'Avaluació. Quan tinga aquest caràcter, han de presentar-se en cada exercici sol·licituds independents condicionades a l'existència d'un programa d'ajudes que ampare les accions i la disponibilitat pressupostària de l'Impiva. Per a aquests projectes poden contemplar-se com a costos elegibles els produïts des de l'acabament del termini de justificació de l'exercici anterior.  
5. Amb la finalitat de potenciar l'assoliment dels objectius d'aquesta resolució, l'Impiva podrà traslladar les sol·licituds a altres programes o convocatòries d'ajudes.  
Article 5. Criteris d'avaluació de les sol·licituds  
Els criteris que amb caràcter general es consideraran per a l'avaluació dels projectes i serviran de base per a l'elaboració de barems són:  
- Qualitats del projecte.  
- Viabilitat econòmica i financera.  
- Característiques del sol·licitant i de l'entitat col·laboradora, si escau.  
- Adequació a les línies de la política industrial de la Generalitat Valenciana.  
Article 6. Resolució de la concessió d'ajudes  
1. L'Impiva podrà sol·licitar a l'interessat la compareixença personal o la presentació dels documents o la informació que considere necessari per a l'estudi, la supervisió, el certificat o la inspecció del projecte.  
2. Els serveis tècnics de l'Impiva avaluaran i informaran sobre els projectes presentats, s'elevaran els resultats a la Comissió Permanent del Pla Tecnològic, òrgan que aprovarà la proposta de projectes que dins dels límits pressupostaris i d'acord amb els requisits establits en cada programa considere oportú donar suport.  
3. Vista la proposta de la Comissió Permanent, el president de l'Impiva resoldrà sobre l'adjudicació de les ajudes com també sobre la quantia d'aquestes. La resolució dictada pel president posarà fi a la via administrativa.  
4. L'avaluació tècnicoeconòmica dels projectes presentats podrà ser objecte d'assessorament extern.  
5. A fi d'executar la política industrial de la Generalitat Valenciana, l'Impiva es reserva el dret a subscriure convenis de col·laboració amb d'altres entitats o institucions al llarg de l'exercici a càrrec de la dotació pressupostària existent.  
6. El termini màxim per resoldre les sol·licituds serà de tres mesos comptats a partir de l'acabament del termini de la seua presentació. Si la documentació exigida en cada programa no estiguera completa, el termini computarà a partir del dia de la correcta presentació de l'esmena. Transcorregut el termini sense que s'haja dictat resolució, s'hi entendrà desestimada, en els termes previstos en els articles 43 i 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 7. Import de les ajudes. Acumulació  
1. L'import de l'ajuda per projecte es calcularà fixant un percentatge sobre la base incentivable composta per la suma dels costos elegibles, i s'entendran per costos elegibles aquelles despeses i inversions vinculades al projecte que són acceptats pel programa corresponent i que es preveu materialitzar en l'exercici pressupostari.   
2. L'import màxim d'ajuda s'estableix en els programes que figuren en l'annex I.  
3. Quan el projecte objecte de subvenció incloga dos o més camps, la quantia de l'ajuda es determinarà mitjançant una avaluació precisa de la part corresponent a cadascun dels camps. Cap projecte acollit en aquesta resolució podrà rebre altres ajudes, excepte aquelles que una vegada acumulades a la concedida, prèvia autorització de l'òrgan competent per a la concessió, no sobrepassen el límit màxim que s'estableix per a cada cas en els distints règims d'ajuda.  
4. El beneficiari ha de comunicar, en qualsevol moment de la vigència de l'expedient, altres ajudes que haguera obtingut o sol·licitat per al mateix projecte.  
Article 8. Control de les accions. Mesures de garantia i inspecció  
1. L'Impiva, per sí mateix o a través d'un òrgan o entitat que designe, podrà en tot moment fer totes les accions de comprovació i verificació de la inversió o realització de l'actuació objecte d'ajuda que crega necessàries, sense perjudici de les dutes a terme per les unitats del Fons Europeu de Desenvolupament Regional (FEDER).  
2. Així mateix el beneficiari estarà obligat a sotmetre's a les actuacions de control financer de la Intervenció General en relació amb les subvencions o ajudes concedides.  
Article 9. Obligacions del beneficiari. Liquidació de les ajudes  
La comunicació de la concessió d'ajudes i la consegüent tramitació del pagament d'aquestes portarà a sobre el compliment pels beneficiaris de les obligacions establertes en l'annex II.B, que de forma genèrica consisteixen a justificar la realització del projecte objecte de subvenció i en acreditar estar al dia de les obligacions tributàries amb la Hisenda Pública i front a la Seguretat Social, amb data límit 8 de novembre de 1996.  
Article 10. Pagament anticipat de les ajudes  
1. L'Impiva podrà anticipar el pagament de l'ajuda prèvia presentació pel beneficiari d'aval bancari per la quantia anticipada, constituït d'acord amb la normativa vigent, als serveis territorials de la Conselleria d'Economia i Hisenda.  
2. Els percentatges d'ajuda anticipada seran amb caràcter general del 15% per a les transferències de capital (inversions) i del 40% per a les transferències corrents (despeses), sense perjudici de la modificació a l'alça que pogués aprovar-se per acord del Govern Valencià.  
Article 11. Incidències  
1. L'alteració d'alguna de les característiques del projecte aprovat com l'incompliment de condicions i terminis establits en la resolució, la no execució parcial de la inversió, la falta de justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques que en conjunt excedisquen els límits establits, originarà la minoració de la subvenció concedida.  
2. L'incompliment pel beneficiari de qualsevol dels requisits, condicions i d'altres circumstàncies que originaren l'atorgament de l'ajuda, la variació de la finalitat de l'actuació o la falta de justificació de la realització del projecte, originarà la incoació de l'expedient que podrà finalitzar si escau amb la revocació de la subvenció i l'obligació de reintegrar les ajudes percebudes. En la tramitació del procediment es garantirà el dret de l'interessat a l'audiència.  
3. Es delega en el director general de l'Impiva la resolució de les incidències que n'hi haja amb anterioritat o posterioritat a la concessió de les ajudes, com també la incoació i resolució dels expedients de revocació i minoració per les causes legalment establides.  
Article 12. Normativa aplicable  
Les ajudes previstes en aquesta resolució es concediran en el marc del que disposa l'Ordre de 13 de gener de 1995, de la Conselleria d'Indústria, Comerç i Turisme sobre Concessió d'Ajudes en Matèria d'Indústria i energia, en la Llei 8/1995, de 29 de desembre, de Mesures Fiscals, Administratives i d'Organització de la Generalitat Valenciana, en la Llei 9/1995, de 31 de desembre, de Pressupostos de la Generalitat Valenciana per a 1996, i altra normativa que hi siga d'aplicació.  
DISPOSICIONS ADDICIONALS  
Primera  
Per a l'exercici 1996, i d'acord amb el que estableix la Llei 9/1995, de 31 de desembre, de Pressupostos de la Generalitat Valenciana, les ajudes previstes en aquesta resolució es finançaran, amb el crèdit que es disposa per a cada finalitat, a càrrec de la secció, línia i import global que a continuació es relaciona:  
Secció 11:  
Codi línia Denominació línia Import (PTA)  
 7,02 Innovació i desenvolupament  
 industrial: Pla Tecnològic 2.640.943.129   
Aquestes dotacions podran veure's afectades per les modificacions pressupostàries que al llarg de l'exercici hi haguera.  
Segona  
Les ajudes descrites tenen un finançament del Fons Europeu de Desenvolupament Regional (FEDER) a través del Programa Operatiu de la Comunitat Valenciana 1994-1999, i d'altres possibles fons, serà d'aplicació les disposicions que els regulen i la normativa europea sobre ajudes d'estat.  
Tercera  
El projectes que foren aprovats en la convocatòria de 1995 del Pla Tecnològic no requeriran una nova avaluació de les inversions per a les quals se socil·licite suport en aquesta convocatòria. Aquests projectes seran considerats subvencionables junt amb els que es presenten en la convocatòria de 1996 i resulten finalment aprovats.  
Quarta  
No caldrà presentar la documentació administrativa detallada en l'annex II.A que ja estiga en poder de l'Impiva per haver-s'hi presentat en l'anterior convocatòria o en aquesta per a un altre programa -cosa que es farà constar en la sol·licitud-, el sol·licitant haurà d'aportar un certificat on s'indique que la personalitat jurídica o el representant legal de l'empresa no han variat.  
En el supòsit d'impossibilitat material d'obtenir un document, l'Impiva podrà requerir-ne al sol·licitant la presentació o, si no n'hi ha, l'acreditació per altres mitjans dels requisits a què es refereix el document.  
DISPOSICIONS TRANSITòRIES  
única  
S'admetran a tràmit les sol·licituds presentades amb posterioritat a la data de finalització dels programes de l'exercici 1995 l'objecte de sol·licitud del qual puguen incloure's en alguna de les actuacions previstes en aquesta resolució.  
DISPOSICIó FINAL  
única  
S'autoritza el director general de l'Impiva perquè dicte les resolucions necessàries per al desplegament, eficàcia i execució d'aquesta resolució.  
València, 2 d'abril de 1996.- El president de l'Impiva: Diego Such Pérez  
ANNEX I  
Bases dels programes  
Línia d'innovació i desenvolupament industrial  
   
Pla Tecnològic  
Programa de Promoció de Projectes  
d'Innovació Tecnològica  
Objectiu general  
Generar nous productes i processos més eficients mitjançant el desenvolupament, la utilització adaptació o adquisició de coneixements científics o tècnics, que busquen l'adequació dels fabricats, i serveis oferits als requeriments del mercat.  
Actuacions susceptibles de suport  
1. Desenvolupament tecnològic. Projectes d'I+D: desenvolupament i posada a punt de productes i tècniques de procés innovadors o millors tecnològicament respecte al que existeix.  
2. Fabricació de productes industrials i creació de serveis basats en noves tecnologies: instal·lació de línies de fabricació de productes nous basats en tecnologies no implantades en la Comunitat Valenciana. Serveis innovadors derivats de les telecomunicacions o altres noves tecnologies.  
3. Introducció de nous processos de fabricació: inversions i adquisició de know-how que comporten la introducció en la Comunitat Valenciana de nous processos de fabricació.  
4. Adquisició d'equips de laboratori, anàlisi i experimentació: incorporació d'equips de primera utilització la finalitat dels quals siga exclusivament la de mesurar especificacions o realitzar proves de laboratori.  
5. Contractació de personal d'I+D: contractació d'especialistes en investigació, titulats (doctors, enginyers i llicenciats) en carreres tècniques adequades per als treballs d'I+D.  
Beneficiaris  
Empreses industrials i de serveis instal lades en la Comunitat Valenciana dedicades a alguna de les activitats que figuren en la relació de sectors incentivables de l'annex III.  
Ajudes  
Fins el 25% del cost elegible del projecte. El percentatge d'ajuda podrà incrementar-se fins 10 punts quan vaja destinada a les petites i mitjanes empreses. El mateix increment podrà aplicar-se quan el projecte estiga vinculat a programes o projectes comunitaris en curs. Per a cadascuna de les actuacions s'aplicaran els següents límits específics.  
Actuacions 1, 2 i 3  
- 12 MPTA per projecte i any.  
- 15 MPTA per a projectes que obtinguen suport en dues de les tres últimes convocatòries del Pla Tecnològic.  
- 18 MPTA per a projectes que obtinguen suport en les tres últimes convocatòries del Pla Tecnològic.  
Actuació 4  
- 8 MPTA per empresa i any.  
- 12 MPTA per a empreses que obtinguen suport en dues de les tres últimes convocatòries del Pla Tecnològic per a les mateixes finalitats.  
- 15 MPTA per a empreses que obtinguen suport en les tres últimes convocatòries del Pla Tecnològic.  
Actuació 5  
- 5 MPTA per empresa i any.  
- 7 MPTA per a empreses que obtinguen suport en dues de les tres últimes convocatòries del Pla Tecnològic per a les mateixes finalitats.  
- 9 MPTA per a empreses que obtinguen suport en les tres últimes convocatòries del Pla Tecnològic.  
A efectes de l'establiment dels límits d'ajuda es consideraran les convocatòries dels anys 1994, 1995 i 1996 com les tres últimes.  
Costos elegibles  
Actuació 1  
- Recursos humans.  
- Materials.  
- Equips de mesura i prova a escala de laboratori, necessaris per al desenvolupament del projecte.  
- Serveis externs.  
Actuació 2  
- Adquisició de tecnologia documentada (patents, llicències, consultoria).  
- Maquines i equips vinculats a la introducció en la indústria de tecnologia de caràcter innovador.  
- Equipament d'oficines fins un màxim de 2 MPTA, sols en empreses constituïdes en l'últim any.  
- Serveis externs.  
Actuació 3  
- Adquisició de tecnologia documentada (patents, llicències, consultoria).  
- Màquines i equips vinculats a la introducció en la indústria de tecnologies de caràcter innovador.  
- Serveis externs.  
Actuació 4  
- Béns d'equip de control, anàlisi o mesura.  
- Equips de laboratori per a proves físiques o químiques.  
- Plantes pilot a escala reduïda (laboratori) per a experimentació i posada a punt de processos de fabricació.  
No es preveuen altres costos d'infraestructura de laboratori com material fungible, obra civil, terrenys o recursos humans. La inversió mínima per a optar a aquesta actuació s'estableix en 2 MPTA.  
Actuació 5  
Contractació de personal dedicat al desenvolupament de producte o tecnologia (salari i Seguretat Social).  
Criteris de valoració  
Es contemplarà com un aspecte positiu que els projectes estiguen adscrits a una de les línies d'interés preferent establits en el Pla Tecnològic (actuacions 1, 2 i 3).  
Amb caràcter específic per a cada actuació es tindrà en compte els següents criteris:  
Actuació 1  
A. Qualitats del projecte mesurades a través de:  
- El seu nivell tecnològic.  
- Els recursos tecnològics aportats.  
- Les expectatives de generació de nous negocis.  
- La influència de la tecnologia generada sobre altres empreses.  
B. Viabilitat econòmica i financera, analitzant les expectatives de rendibilitat del projecte i la capacitat de l'empresa de suportar-lo.  
C. Característiques de l'empresa: es preveurà positivament l'accés de l'empresa per primera vegada als suports disponibles en el Pla Tecnològic per a aquests fins.  
D. Adequació a les línies de la política industrial de la Generalitat Valenciana:  
- Existència de cofinançament o subvencions d'altres organismes públics, en particular els de l'administració central i la Unió Europea.  
- Generació d'ocupació induïda pel projecte.  
Actuació 2  
A. Qualitats del projecte mesurades a través de:  
- La novetat de la tecnologia involucrada.  
- L'efecte diversificador en el teixit industrial.  
- La generació d'activitat econòmica.  
B. Viabilitat econòmica i financera, analitzant les expectatives de rendibilitat del projecte i la capacitat de l'empresa de suportar-lo.  
C. Característiques de l'empresa.  
D. Adequació a les línies de la política industrial de la Generalitat Valenciana:  
- Existència de cofinançament o subvencions d'altres organismes públics, en particular els de l'administració central i la Unió Europea.  
- Generació d'ocupació induïda pel projecte.  
Actuació 3  
A. Qualitats del projecte mesurades a través de:  
- La novetat de la tecnologia involucrada.  
- La millora en termes d'eficiència en el teixit industrial.  
- La generació d'activitat econòmica.  
B. Viabilitat econòmica i financera, amb l'anàlisi de les expectatives de rendibilitat del projecte i la capacitat de l'empresa de suportar-lo.  
C. Característiques de l'empresa.  
D. Adequació a les línies de la política industrial de la Generalitat Valenciana:  
- Existència de cofinançament o subvencions d'altres organismes públics, en particular els de l'administració central i la Unió Europea.  
- Generació d'ocupació induïda pel projecte.  
Actuació 4  
A. Qualitats del projecte mesurades a través de:  
- Les característiques tècniques d'aplicació dels equips per adquirir.  
- La repercussió del projecte en la capacitat d'I+D de l'empresa.  
B. Viabilitat econòmica i financera, amb l'anàlisi de la situació econòmica de l'empresa i al seua capacitat per a suportar aquesta inversió.  
C. Característiques de l'empresa.  
D. Adequació a les línies de la política industrial de la Generalitat Valenciana:  
 - Existència de cofinançament o subvencions d'altres organismes públics, en particular els de l'administració central i la Unió Europea.  
 - Generació d'ocupació induïda pel projecte.  
Actuació 5  
A. Qualitats del projecte mesurades a través de:  
 - Titulació del personal contractat (màxima valoració per al grau de doctor).  
 - Experiència investigadora demostrable del personal contractat. S'atendrà prioritàriament la participació en el Pla Nacional de Formació del Personal Investigador i en el Pla Valencià de Ciència i Tecnologia.  
B. Viabilitat econòmica i financera, amb l'anàlisi de la situació econòmica de l'empresa en els últims anys.  
C. Característiques de l'empresa.  
D. Adequació a les línies de la política industrial de la Generalitat Valenciana:  
 - Existència de cofinançament o subvencions d'altres organismes públics, en particular els de l'administració central i la Unió Europea.  
 - Generació d'ocupació induïda pel projecte.  
Termini de sol·licitud  
Podran presentar-se sol·licituds per a aquest programa fins el 15 de maig de 1996.  
Altres  
Ajudes d'altres organismes  
Els òrgans directius del Pla Tecnològic es reserven la possibilitat de buscar ajudes d'altres organismes per a projectes que encaixaren en programes de suport a la tecnologia d'altres administracions.  
Les ajudes del Pla Tecnològic podran estar condicionades a l'exigència que l'empresa realitze les sol·licituds, aporte la informació demanada i complisca els requeriments dels òrgans gestors d'aquests programes, amb la finalitat d'establir paquets d'ajudes globals compartint els recursos del Pla Tecnològic i d'altres programes.  
Programa de Foment de la Col·laboració  
entre Centres d'Investigació i Empreses  
Objectiu general  
Obtenir coneixements científics i tecnològics, generats per universitats, instituts tecnològics i altres centres d'investigació adaptats a les necessitats de la indústria valenciana.  
Actuacions susceptibles de suport  
Col·laboració entre instituts tecnològics, universitats i empreses per a obtenir coneixements tecnològics que els permeten la realització de nous productes i processos. Es dóna suport en concret a la realització de projectes d'I+D per centres d'investigació d'interés per a una o diverses empreses que financen part de les despeses de generació de la tecnologia.  
Beneficiaris  
Entitats sense afany de lucre amb activitat en el camp d'I+D. En particular, universitats associacions d'investigació i altres centres d'investigació tant públics com privats, que contracten amb una o més empreses instal·lades en la Comunitat Valenciana el finançament parcial i el subministrament de la tecnologia resultant del treball per al qual sol·liciten el suport.  
Ajudes  
L'ajuda podrà cobrir la totalitat dels costos elegibles del projecte que no siguen aportats per les empreses participants, fins un límit de 85.990.387 de pessetes per projecte.  
Els projectes de caràcter pluriannual que resulten aprovats rebran un tractament preferent en successives convocatòries, sempre que hi haja un programa que empare les actuacions i la disponibilitat pressupostària.  
Costos elegibles  
Centres públic d'investigació:  
Les universitats i centres d'investigació de l'administració rebran les ajudes en concepte de despeses addicionals necessàries per a executar les tasques inherents al projecte d'I+D. Els costos que es poden subvencionar es referiran exclusivament a:  
- Contractació del personal adscrit al projecte (becaris o contractacions laborals).  
- Complements del personal investigador (segons legislació i normativa del centre).  
- Materials utilitzats. Serveis de manteniment d'equips.  
- Adquisició d'equips de desenvolupament.  
- Contractació de serveis externs de caràcter tecnològic.  
- Bibliografia o serveis d'obtenció d'informació.  
- Cursos i altres accions formatives.  
- Desplaçaments.  
- Despeses generals imputables al projecte, fins al 10% dels conceptes anteriors exclosa l'adquisició d'equips.  
Centres de caràcter privat:  
Les associacions d'investigació i, en general, centres d'I+D de caràcter privat rebran les ajudes en concepte de despeses totals necessàries per a executar les tasques inherents al projecte d'I+D. Els costos subvencionables es referiran exclusivament a:  
- Recursos humans incorporats al projecte.  
- Materials utilitzats. Serveis de manteniment d'equips.  
- Adquisició d'equips de desenvolupament.  
- Amortització d'equips.  
- Contractació de serveis externs de caràcter tecnològic.  
- Bibliografia o serveis d'obtenció d'informació.  
- Cursos i altres accions formatives.  
- Desplaçaments.  
- Despeses generals imputables al projecte, fins el 10% dels conceptes anteriors exclosa l'adquisició d'equips.  
Criteris de valoració  
A. Qualitats del projecte, referides al nivell de la tecnologia, grau d'innovació i vàlua de l'equip científic i tècnic que realitza el treball.  
B. Viabilitat econòmica i financera, expressada pel percentatge de participació de les empreses en el cost del projecte.  
C. Característiques de l'entitat proposant, quant a l'adequació del pressupost i els mitjans a utilitzar, com també quant al seu potencial de transferència o utilització dels resultats del projecte.  
D. Adequació a les línies de política industrial de la Generalitat Valenciana. Fonamentalment es valorarà l'adequació del projecte a alguna de les línies d'interés preferent.  
Termini de sol·licitud  
Podran presentar-se sol·licituds per a aquest programa fins el 15 de maig de 1996.  
Altres  
Requisits específics:  
- Els centres participants aportaran la documentació que evidencie l'existència d'acords de caràcter econòmic, quant a l'aportació de recursos per les empreses, de caràcter tecnològic, quant als objectius i transferència dels resultats de la investigació, o de qualsevol altra índole relatius al desenvolupament del projecte i utilització de la tecnologia.  
- La contribució econòmica de les empreses participants serà fonamentalment monetària. S'acceptaran contribucions en espècie (mà d'obra, materials i utilització d'equips). Les contribucions en espècie superiors a la meitat de l'aportació monetària no es consideraran a efectes de calcular el percentatge de participació empresarial. En el contracte es definirà l'aportació de l'empresa per any natural.  
- L'entitat proposant es compromet, mitjançant una declaració de disponibilitat a firmar un acord amb l'òrgan gestor del pla, a difondre la tecnologia desenvolupada entre les empreses de la Comunitat Valenciana, passat el temps d'exclusivitat en què sols es transmetrà a les empreses participants.  
- La propietat industrial dels resultats patentables correspon al sol·licitant, excepte en el cas de projectes presentats per centres d'investigació instal·lats fora de la Comunitat Valenciana que seran propietat de l'Impiva.  
Programa d'Accions Complementàries del Pla Tecnològic  
Objectiu general  
Donar suport a aquells projectes i actuacions dirigides a preparar a l'empresa per a obtenir el millor aprofitament dels recursos destinats als seus projectes de millora tecnològica i a rendibilitzar els esforços realitzats en les seues accions d'investigació i desenvolupament.  
Actuacions  
1. Obtenció de patents internacionals: accions per aconseguir la patent internacional de tecnologies desenvolupades per les empreses i per les entitats sense afany de lucre.  
2. Promoció de la participació en programes europeus de suport a la I+D empresarial: definició i preparació de projectes europeus d'I+D, en els quals participen empreses i per les entitats sense afany de lucre de la Comunitat Valenciana, per a ser presentats al IV Programa Marc de la Unió Europea o al Programa Eureka.  
3. Auditories tecnològiques i projectes de millora: realització d'auditories o estudis que analitzen l'ús de tècniques d'innovació i de gestió de la tecnologia en les empreses i en les entitats sense fi de lucre en la búsqueda de la millor utilització dels coneixements tecnològics per reforçar la capacitat de l'empresa.  
Beneficiaris  
Empreses industrials i de serveis instal·lades a la Comunitat Valenciana dedicades a alguna de les activitats que figuren en la relació de sectors incentivables de l'annex II.   
Associacions d'investigació i entitats sense afany de lucre de caràcter privat amb seu social a la Comunitat Valenciana.  
Ajudes  
Fins al 25% del cost elegible del projecte. El percentatge d'ajuda podrà incrementar-se fins de 10 punts quan vaja destinada a petites i mitjanes empreses, o entitats sense afany de lucre. El mateix increment podrà aplicar-se quan el projecte estiga vinculat a programes o projectes comunitaris en curs. Per a cada una de les actuacions s'aplicaran els següents límits específics.  
Actuació 1  
- 4MPTA per beneficiari.  
- 6 MPTA per als beneficiaris que obtinguen suport en dues de les tres últimes convocatòries del Pla Tecnològic.  
- 8 MPTA per als beneficiaris que obtinguen suport en les tres últimes convocatòries del Pla Tecnològic.  
A efectes de l'establiment dels límits d'ajuda es consideren les convocatòries dels anys 1994, 1995 i 1996 com les tres últimes.  
Actuació 2  
- 2 MPTA per beneficiari.  
Actuació 3  
- 1 MPTA per beneficiari.  
Costos elegibles  
Actuació 1  
Serveis externs per a l'obtenció de patent industrial a través d'agències especialitzades o altres serveis específics de cada un dels països on es protegirà la tecnologia.  
Actuació 2  
- Serveis externs d'assessorament.  
- Desplaçament (viatges i allotjament).  
Actuació 3  
Despeses de serveis de consultoria externa per a analitzar la incorporació o utilització de coneixement tecnològics.  
Criteris de valoració  
Actuació 1  
A. Qualitats del projecte, atenent fonamentalment les expectatives de generació de nous negocis.  
B. Viabilitat econòmica i financera.  
C. Característiques del sol·licitant.  
D. Adequació a les línies de política industrial de la Generalitat Valenciana.  
Actuació 2  
A. Qualitats del projecte; es considerarà especialment el lideratge del sol·licitant en aquest i el seua grau de contribució al projecte global.  
B. Viabilitat econòmica i financera.  
C. Característiques del sol·licitant.  
D. Adequació a les línies de política industrial de la Generalitat Valenciana.  
Actuació 3  
A. Qualitats del projecte. Es valorarà la possibilitat d'induir accions de millora derivades de l'anàlisi de la tecnologia considerada.  
B. Viabilitat econòmica i financera.  
C. Característiques del sol·licitant.  
D. Adequació a les línies de política industrial de la Generalitat Valenciana.  
Termini de sol·licitud  
Podran presentar-se sol·licituds per a aquest programa fins el 15 de maig de 1996.  
Altres  
Ajudes d'altres organismes  
Els òrgans directius del Pla Tecnològic es reserven la possibilitat de buscar ajudes d'altres organismes per a projectes que encaixaren en programes de suport a la tecnologia d'altres administracions.  
Les ajudes del Pla Tecnològic podran estar condicionades per l'exigència que l'empresa realitze les sol·licituds, aporte la informació demanada i complisca els requeriments dels òrgans gestors d'aquests programes, amb la finalitat d'establir paquets d'ajudes globals compartint els recursos del Pla Tecnològic i d'altres programes.  
ANNEX II  
Documentació tècnica i administrativa  
ANNEX II.A  
Documentació a presentar adjunta a l'imprés de sol·licitud  
1. Documentació administrativa  
Ha de presentar-se original i còpia per a la compulsa en aquest Institut, o bé, còpies compulsades de la següent documentació:  
1. Impost d'activitats econòmiques (IAE): alta o últim rebut (excepte els particulars).  
En funció de la personalitat del sol·licitant es requerirà a més:  
A. Empreses Individuals  
2. Fotocòpia del NIF  
B. Societats civils o comunitats de béns  
2. Fotocòpia del NIF de tots els socis/comuners.  
3. Targeta d'identificació fiscal.  
4. Escriptura de constitució i modificació, si escau.  
5. Autorització de la resta de socis/comuners a qui presenta la sol·licitud per a la realització del projecte.  
C. Societats mercantils  
2. Fotocòpia de la targeta d'identificació fiscal.  
3. Estatuts vigents registrats.  
4a. Poder actual i inscrit en el registre mercantil de qui presenta la sol·licitud.  
4b. En cas que la societat no estiga inscrita, certificat de sol·licitud d'inscripció davant del registre mercantil.  
D. Entitats sense fi de lucre, associacions i altres institucions  
2. Fotocòpia de la targeta d'identificació fiscal.  
3. Estatuts vigents registrats.  
4. Escriptura de poder del representant legal o acta per la qual es nomena representant de l'entitat.  
Amb caràcter general, no caldrà presentar la documentació administrativa relacionada en aquest annex que ja estiga en poder de l'Impiva per haver-se presentat en l'anterior convocatòria o en aquesta per a un altre programa -es farà constar en la sol·licitud-, per la qual cosa el sol·licitant haurà d'aportar un certificat on s'indicarà que la personalitat jurídica o el representant legal de l'empresa no ha experimentat variacions.  
L'Impiva podrà reclamar al sol·licitant la presentació d'aquells documents o aquelles dades complementàries que estime necessaris per a la resolució de l'expedient.   
2. Documentació tècnica  
1. INAE (imprés normalitzat d'ajudes a empreses). Aquells beneficiaris que no siguen empreses únicament hauran de completar els apartats que els afecten.  
2. Memòria tècnica del projecte en funció del programa al qual se sol·liciten ajudes.  
L'Impiva proporcionarà models o impresos d'aquesta documentació.  
ANNEX II.B  
Documentació a presentar una vegada  
comunicada la concessió d'ajuda  
1. Sol·licitud de pagament segons model.  
2. Informe final del projecte o, si escau, informe d'avanç del projecte i resultats obtinguts.  
3. Relació de despeses i inversions segons model.  
4. Liquidació segons model.  
5. Justificació. El beneficiari haurà de justificar la realització del projecte mitjançant la presentació de factures, nòmines o justificants de pagaments de salaris.   
Per a atendre la sol·licitud de pagament dels projectes del Programa de Foment de la Col·laboració entre centres d'investigació i empreses, ha de justificar-se l'aportació monetària i en espècie de l'empresa amb la qual ha contractat l'execució del projecte -en avant empresa col·laboradora- en la següent forma:  
- En l'inici del projecte l'empresa col·laboradora haurà d'haver abonat al beneficiari almenys el 10% del total de la seua aportació; per a una justificació inicial s'haurà d'acreditar aquest pagament.  
- Si el beneficiari justifica l'execució d'almenys el 50% del projecte, haurà d'aportar els documents que acrediten que l'empresa col·laboradora ha fet efectiu almenys el 35% del total de la seua aportació. En cas contrari es procedirà a la minoració del pagament.  
- Si el beneficiari justifica fins el 80% d'execució del projecte, haurà d'acreditar que l'empresa col·laboradora ha pagat almenys el 65% del total de la seua aportació, minorarà el pagament en cas contrari.  
- Finalment, per què el beneficiari puga sol·licitar el pagament del total de la subvenció haurà de justificar el total de l'aportació de l'empresa al projecte, compromesa mitjançant contracte.  
Per a la resta dels programes del Pla Tecnològic, la sol·licitud de pagament podrà ser atesa quan el beneficiari haja fet efectiu el pagament d'una quantitat superior al 30% del cost del projecte o el doble de la subvenció concedida si aquesta resultara superior.  
La justificació del pagament haurà de fer-se mitjançant algun d'aquests mitjans (es presentaran originals i còpies per a la seua compulsa en l'Impiva):  
a. Si es paga al comptat, es presentarà factura definitiva i rebut del pagament d'aquesta. Si el rebut i la factura definitiva s'emeten en el mateix document, apareixerà he rebut" amb signatura llegidora o s'indicarà la persona que signa, i segell del proveïdor. Es considerarà com a data d'aplicació la de la factura definitiva.  
b. Si es paga mitjançant contracte d'arrendament financer (en aquest cas haurà de ser amb opció de compra), aquest contracte haurà d'estar intervingut per fedatari públic. El beneficiari haurà de presentar el contracte d'arrendament financer o la seua còpia certificada per l'entitat financera, i còpia legitimada de les factures que estan en el seu poder, corresponents als productes adquirits, perquè puga verificar-se que el finançament correspon precisament a aquests productes. Es considerarà data de l'aplicació la de la signatura del contracte d'arrendament financer.  
c. Si es realitza una importació i es garanteix mitjançant carta de crèdit irrevocable, es presentarà còpia de la carta de crèdit i factura definitiva. Es considerarà com a data de l'aplicació la de la factura definitiva.  
d. Efectes o pagaments ajornats:  
1. Si es paga mitjançant efectes ajornats (lletres o rebuts), es presentarà factura definitiva i efectes vençuts i pagats.  
2. Si els ajornaments s'han documentat en lletres de canvi avalades per banc o acceptades, la factura adjuntada a una carta del proveïdors on s'indique que disposa d'efectes (assenyalant el seu import) per fer efectiu el pagament d'aquesta factura i que els efectes estan acceptats o avalats per banc.  
e. En aquells casos en què hi haja un contracte privat i els pagaments es realitzen ajornadament, es presentarà: el contracte, on constaran els terminis estipulats i la forma de pagament; la factura definitiva (total o parcial) i els rebuts dels pagaments ja efectuats. En aquest cas es considerarà data de l'aplicació la de la factura.  
f. En qualsevol altre cas, serà analitzat singularment, tenint en compte que no es considerarà acreditat el pagament pel fet de presentar extracte de compte bancari, justificant de transferència, etc., tret que acrediten suficientment el destinatari del pagament (que haurà de coincidir amb la persona que emeté la factura).  
g. Les despeses de personal es justificaran mitjançant presentació dels documents que acrediten el seu pagament. Per a les entitats públiques serà suficient la certificació de la persona amb facultats per a acreditar-ho.  
h. En els supòsits així exigits, per a acreditar la contractació de titulars es presentarà el títol oficial, el contracte i els documents TC-2 del mes anterior i posterior a la contractació.  
i. En el cas de pagaments en moneda estrangera s'exigeix document bancari o duaner que acredite el contravalor en pessetes en la data de l'operació.  
6. Codi compte client (CCC): fotocòpia d'un extracte o document bancari on aparega aquest codi i el titular coincidisca amb el beneficiari de la subvenció.  
7. Obligacions tributàries: certificat de l'Agència Tributària d'haver complit amb les obligacions tributàries en els dotze mesos anteriors a la data de concessió d'ajuda o si hi manca, els següents documents (dels quals haurà de presentar-se original i còpia per a la seua compulsa per l'Impiva, o bé còpies compulsades).  
a. Cartes de pagament de l'IVA corresponent als dotze mesos anteriors a la data de concessió, com també l'última declaració resum anual (models 300 i 390 respectivament).  
b. Relació anual d'ingressos i pagaments als quals fa referència el Reial Decret 2027/1995 de 22 de desembre (model 347).  
c. Retencions a compte de l'impost sobre la renda de les persones físiques corresponent als dotze mesos anteriors a la concessió així com l'última declaració anual (models 110 i 190 respectivament).  
c1. Si el beneficiari és una empresa individual, pagaments a compte o fraccionats de l'impost sobre la renda de les persones físiques realitzats durant els dotze mesos anteriors a la data de concessió, així com l'última declaració anual (models 130, D-100 i D-101).  
c2. Si el beneficiari és una comunitat de béns o una societat civil, pagaments a compte o fraccionats de l'impost sobre la renda de les persones físiques durant els dotze mesos anteriors a la data de concessió, així com l'última declaració anual (models 130, D-100 i D-101) de cadascun dels socis/comuners.  
c3. Si el beneficiari és una societat mercantil, pagaments a compte de l'impost sobre societats realitzats durant els dotze mesos anteriors a la concessió, així com l'última declaració anual completa (models 202 i 200/201 respectivament).  
Les entitats sense fi de lucre presentaran certificat de no subjecció o exempció, si escau, dels conceptes abans esmentats, adjuntat al model 036 o 037 (alta en cens).  
8. Obligacions amb la Seguretat Social: certificat de la Tresoreria de la Seguretat Social d'estar donat d'alta en el règim corresponent (general, especial, autònom, etc.), com també d'estar al dia en el pagament de quotes i altres conceptes de recaptació conjunta dels dotze mesos anteriors a la concessió de l'ajuda. En el cas de societats civils, comunitats de béns o agrupacions d'interès econòmic, es requereix certificació de cadascun dels membre integrants de la societat o agrupació.  
Si el certificat no cobrira tot el període exigit, el beneficiari haurà de presentar els documents de cotització diligenciats per l'oficina recaptadora relatius a la liquidació de quotes no incloses en la certificació. En aquest cas, haurà de presentar-se original i còpia per a la seua compulsa per l'Impiva, o bé, còpies compulsades.  
9. Actualització de la documentació presentada en les fases anteriors que així ho requerisquen.  
ANNEX III  
Relació de sectors incentivables  
Relació de sectors -segons la classificació de l'impost d'activitats econòmiques- que poden acollir-se als programes d'aquesta convocatòria   
Secció 1: Activitats empresarials  
Divisió 1: Energia i aigua. Completa.  
Divisió 2: Extracció i transformació de minerals no energètics i productes derivats. Indústria química. Completa.  
Divisió 3: Indústries transformadores dels metalls, mecànica de precisió. Completa.  
Divisió 4: Altres indústries manufactureres. Completa.  
Divisió 5: Construcció. Completa.  
Divisió 6: Comerços, restaurants i hospedatge; reparacions.  
Epígraf 612.2 Exclusivament tècniques de multiplicació, propagació i reproducció d'espècies vegetals.  
Epígraf 692 Reparació de maquinària industrial.  
Epígraf 677.9 Altres serveis d'alimentació propis de la restauració.  
Divisió 7: Transport i comunicacions  
Grup 722 Transport de mercaderies per carretera.  
Grup 754 Dipòsits i magatzems generals.  
Grup 756 Activitats auxiliars i complementàries del transport.  
Grup 769 Altres serveis de telecomunicació.  
Divisió 8: Institucions financeres, assegurances, serveis prestats a les empreses i lloguers.  
Grup 841 Serveis jurídics.  
Grup 842 Serveis financers i comptables.  
Grup 843 Serveis tècnic (enginyeria, arquitectura, etc.).  
Grup 844 Publicitat, relacions públiques i similars.  
Grup 845 Explotació electrònica a compte de tercers.  
Grup 846 Empreses d'estudis de mercat.  
Divisió 9: Altres serveis.  
Grup 921 Serveis de sanejament de vies públiques.  
Grup 922 Serveis de neteja.  
Grup 932 Ensenyament no reglat de formació i perfeccionament professional i educació superior.  
Grup 936 Investigació científica i tècnica.  
Grup 961 Producció i serveis relacionats amb la cinematografia, inclòs vídeo.  
Grup 971 Bugaderies, tintoreries i serveis similars: epígrafs 971.1 i 971.2.  
Grup 999 Altres serveis n.c.o.p.: exclusivament per a activitats relacionades amb la topografia i la cartografia digital.